E-pos uit Parys, Frankryk | SARIE
E-pos uit Parys, Frankryk	deur admin
VERTEL MEER OOR JOUSELF. My pa, Leo, is 'n diplomaat, en ek is dus van jongs af bloot gestel aan ander kulture, wat seker my waardering vir kos en tale gekweek het. My ma, Renée, eintlik 'n joernalis, moes baie onthaal en is 'n gourmet – my eerste kontak met die onthaalbedryf. Ná skool het ek by my ouers in Parys gaan woon vir die "afjaar" voordat ek sou teruggaan universiteit toe. Ek het eers by Satoer in Parys gewerk, wat my vir die gasvryheidsbedryf lus gemaak het. Daarna is ek na 'n klein hotel in Ierland (Clifden) en het in al die afdelings gewerk – behalwe die kombuis! My ma stel toe voor ek volg 'n goeie kookkursus sodat ek nooit weer 'n bed hoef op te maak nie. Ek is na die Cordon Bleu-skool in die stad vir 'n basiese kursus van drie maande. Die koeël was deur die kerk. HOE LOOP JOU PAD IN DIE KOSBEDRYF? In Frankryk moet 'n mens ná enige kursus praktiese werk sonder betaling doen. Ek het by 'n sjiek Frans-Japannese restaurant (Shozan) gaan werk. Dit was 'n besonderse ondervinding. Daarna moes ek werk soek en is na die Association des Cuisiniers de France, wat in voeling met die hele bedryf is. Só het ek by die vierster-hotel (daar is nie vyf sterre in Frankryk nie) Le Meridien Montparnasse (1 000 kamers!) werk gekry, maar moes eers deur die nagmerrie van Franse burokrasie gaan. Dit het my máánde geneem om 'n permit te kry. Ek het in die hoofkombuis begin, wat buffet-etes en kamerdiens behartig en gereeld buffet-etes vir tot 2000 mense aanbied. Die sjef van die Montparnasse '25, die hotel se Michelin-ster-restaurant, het my ná 'n jaar gevra om deel van sy span van ses te wees. Dit was 'n groot kompliment en deeglike, maar harde leerskool.
EN TOE BEDANK JY EN BELAND BY DIE RITZ! Jip, ek wou nie uit die kombuiswêreld wees nie, maar was lus vir meer mense-kontak. Ek het by die Ritz ingeloop, my CV ingelewer met die oog op tolkwerk en gehoop vir die beste. 'n Pos is vir my geskep! Ek is nou persoonlike assistent van die Directeur des Cuisines (hoofsjef) met my eie kantoortjie in die geskiedkundige kombuis, wat deur Escoffier, die koning van kos, self begin is. Dis 'n absolute droomwerk. Coco Chanel, wat jare in die Ritz gewoon het, het gesê: Le Ritz, c'est ma maison (die Ritz is my huis). Baie van ons wat hier werk, voel ook so. Ek vertaal spyskaarte, kyk na inkomende voorraad, werk skofte van die personeel uit (64 mense in die kombuis, bakkery en patisserie) en dan help ek in die kombuis met bankette en as krisisse opduik. Ons moes onlangs vir die Koning van Marokko se verjaardagparty kos berei – wat toe per vliegtuig na Rabat geneem is!
JY WOON IN 'N ROMANTIESE DAKWOONSTEL MET JOU KAT … Ek word soggens wakker in my dakwoonstel naby Saint Sulpice (die een van die Da Vinci Code) en ek sien die Eiffeltoring en die goue koepel van Les Invalides. Die Saint Germain-buurt, waar ek woon, wemel van internasionale studente en kunstenaars en daar is altyd iets aan die gang, soos musiekkonserte en tentoonstellings. Saans draf ek in die Luxembourg-tuin en neem soms vir Maurice, my Franse Siamese kat, vir uitstappies soontoe.